Reinyro kalno nacionalinis parkas

Reinyro kalno nacionalinis parkas () – JAV, Vašingtone, esantis nacionalinis parkas. Įkurtas 1899 m.

Parke yra Reinyro kalnas, aukščiausias Kaskadinių kalnų taškas (4 392 m). Pamėgta alpinistų vieta. Parkas gausiai lankomas, jame įrengtos stovyklavietės, pėsčiųjų takai. Stratovulkanas dažniausiai skendi debesyse, ant jo iškrenta daug lietaus ir sniego kritulių. Gausu ledynų.

 Istorija 
 Vietiniai gyventojai 
Manoma, kad pirmieji indėnai čia pasirodė 8000–4500 m. pr. m. e. Pastaraisiais šimtmečiais apylinkėse nerasta nuolatinių indėnų medžiotojų-rankiotojų gyvenviečių pėdsakų. Spėjama, kad jie čia tik pasirūpindavo maisto ištekliais, atlikdavo ritualus.

 Parko įkūrimas 
1899 m. kovo 2 d. JAV prezidentas Viljamas Makinlis pasirašė Kongreso priimtą įstatymo projektą, įpareigojantį įkurti Reinyro kalno, penktąjį šalies, nacionalinį parką. Tai buvo pirmasis nacionalinis parkas, sukurtas iš nacionalinio miško.

 Geografija 
Vašingtono valstijos centre, Pirso ir Liuviso apygardose, esantis parkas nuo Sietlo nutolęs apie 100 km į pietryčius ir 200 km į šiaurės rytus nuo Portlando.

Parkas užima 953,5 km2 ir apima visą Reinyro kalną. Tęsiasi beveik 30 km šiaurės–pietų ir rytų–vakarų kryptimis.

 Ekologija 
Parke esančios trys ekologinės zonos suteikia didelę biologinę įvairovę. Aukščiuose žemiau 1500 m – spygliuočių miškų juosta, nuo 1500 m iki 1800 m – subalpinė juosta, o aukščiau – alpinė juosta. Vien miškų juosta užima beveik 60% parko teritorijos, o kitos dvi sritys dalijasi beveik po lygiai.

Iš viso parke auga daugiau kaip 960 induočių augalų ir 260 ne induočių augalų rūšių. Gyvena beveik 300 rūšių žinduolių, paukščių, žuvų, roplių ir varliagyvių.

Parke sutinkami juodieji lokiai, pumos, meškėnai, kojotai, rudosios lūšys, lapės, elniai vapičiai, elniai, snieginės ožkos, švilpikai, skunsai, amerikiniai baltieji kiškai, ursonai, amerikinės kiaunės, šeškai. Iš paukščių aptinkami kilnieji ereliai, baltagalviai jūriniai ereliai, vištvanagiai, pelėdos, sakalai keleiviai.

 Turizmas 
Reinyro kalno nacionalinį parką kasmet aplanko 1,8 mln. lankytojų. Parke yra penkios turistinės zonos, iš kurių 4 turi lankytojų centrą ir daugybę reindžerių stočių. Daug stovyklaviečių ir aikštelių palapinėms. Parke esantis Reinyro kalnas – populiari kopimo viršūnė. 2008–2019 m. įkopti bandė virš 10 000 alpinistų.

 Galerija 

 Šaltiniai 

Kategorija:JAV nacionaliniai parkai
Kategorija:Vašingtonas (valstija)